CELEX: C2005/093/31
Language: et
Date: 2005-04-16 00:00:00
Title: Kohtuasi C-82/05: Euroopa Ühenduste Komisjoni 17. veebruari 2005. aasta hagi Kreeka Vabariigi vastu

16.4.2005   
            
            
               ET
            
            
               Euroopa Liidu Teataja
            
            
               C 93/17
            
         Euroopa Ühenduste Komisjoni 17. veebruari 2005. aasta hagi Kreeka Vabariigi vastu
   (Kohtuasi C-82/05)
   (2005/C 93/31)
   Kohtumenetluse keel: kreeka
   Euroopa Ühenduste Komisjon esitas Euroopa Kohtule 17. veebruaril 2005 hagi Kreeka Vabariigi vastu. Euroopa Komisjoni esindaja on komisjoni õigustalituse õigusnõunik Maria Patakia, kohtudokumentide kättetoimetamise aadress Luxembourgis.
   Komisjon palub Euroopa Kohtul:
   
               1)
            
            
               kinnitada, et võrdsustades “bake-off” toodete lõpliku küpsetamise ja ülessoojendamise tervikliku leivaküpsetusprotsessiga ning kehtestades sellele leivatootmise suhtes kehtivad õigusnormid, on Kreeka Vabariik kehtestanud piirangud impordile teistest liikmesriikidest ja “bake-off” toodete turustamisele Kreekas ning rikkunud EÜ artiklist 28 tulenevaid kohustusi;
            
         
               2)
            
            
               jätta kohtukulud Kreeka Vabariigi kanda.
            
         Õiguslikud alused ja peamised argumendid
   
               1.
            
            
               Komisjon sai kaebusest teada, et spetsiifiliste õigusnormide puudumisel eelküpsetatud või küpsetatud ja külmutatud pagaritoodete kohta loevad Kreeka ametivõimud “bake-off” meetodit leiva ettevalmistamise ja küpsetamise terviklikuks protsessiks. Järelikult lubavad Kreeka ametivõimud asjaomaste toodete lühiajalist lõplikku küpsetamist ja ülessoojendamist müügikohas ainult siis, kui viimane vastab kõigile pagariäridele kehtestatud erinõuetele, hoolimata sellest, et “bake-off” meetod hõlmab ainult eelküpsetatud leiva lõplikku küpsetamist või küpsetatud külmutatud leiva ülessoojendamist, kuid mitte ühtegi sellele eelnevatest ettevalmistamise ja küpsetamise etappidest. Seetõttu saab “bake-off” tooteid Kreekas turustada ainult kas müügikohtades, mis vastavad pagariäride jaoks kehtestatud erinõuetele, peale lõplikku küpsetamist või ülessoojendamist või üldistes toidupoodides eelküpsetatud või külmutatud pagaritoodetena, mida tarbija hiljem valmis küpsetab või üles soojendab. Mõlemal juhul tehakse “bake-off” tooted komisjoni arvates tarbija jaoks vähem atraktiivseteks, kui muud valmis pagaritooted.
            
         
               2.
            
            
               Komisjon leiab, et Kreeka ametivõimude poolt kehtivate õigusnormide tõlgendamise ja kohaldamise viis viib valmisküpsetatud või ülessoojendatud “bake-off” toodete müügi tegeliku keelamiseni toidupoodides (selverites), kuna Kreeka ametivõimud leiavad ekslikult, et “bake-off” toodetele tuleb kohaldada kõrgendatud nõudeid, mida kohaldatakse üldiselt valmis leiva ja pagaritoodete ettevalmistamisele ja küpsetamisele.
            
         
               3.
            
            
               Kuna lühiajaline lõplik küpsetamine ja ülessoojendamine väljaspool pagariäri on komisjoni arvates eriline iseloomustav tunnus, mis eristab “bake-off” tooteid teistest pagaritoodetest, ei saa leivatootmise kohta kehtivate Kreeka õigusnormide kohaldamist “bake-off” toodetele lugeda müügikorraldusega seotud asjaoluks Keck ja Mithouard otsuse mõttes ning seetõttu kuulub see EÜ artikli 28 kohaldamisalasse.
            
         
               4.
            
            
               Komisjon väidab samuti, et enamus “bake-off” toodetele kehtestatud tingimustest on ilmselt põhjendamata ja ebaproportsionaalsed, kuna see meetod hõlmab ainult eelküpsetatud või küpsetatud külmutatud leiva ja pagaritoodete lühiajalist lõplikku küpsetamist või ülessoojendamist. Lisaks leiab komisjon, et need tingimused koormavad eriti kõiki üldkaupluseid, mis peavad vastama pagariäridele kehtestatud erinõuetele.
            
         
               5.
            
            
               Seetõttu leiab komisjon, et Kreeka Vabariik on rikkunud EÜ artiklist 28 tulenevaid kohustusi.